Brandfort nou ‘Winnie Mandela’Brandfort in die Vrystaat. (Foto: Wikipedia) Brandfort in die Vrystaat sal van nou af Winnie Mandela heet. Nathi Mthethwa, minister van sport en kultuur, het dié aankondiging Vrydag gemaak. Die naam is ter verering van wyle Winnie Madikizela-Mandela, oudpres. Nelson Mandela se voormalige vrou, toegeken. Madikizela-Mandela, destyds ŉ anti-apartheidsaktivis, is in 1977 na Brandfort verban vir die oortreding van die destydse apartheidswetgewing. Sy het byna nege jaar saam met haar dogter, Zindzi, hier gewoon. “Die naamsverandering is maar net nóg ŉ manier waarop die departement Madikizela-Mandela se nalatenskap wil vereer. Namate ons Vrouedag (Maandag) nader, is dit noodsaaklik dat ons geografiese name die geskiedenis van sulke ikone weerspieël,” het Mthethwa gesê. Winnie Madikizela-Mandela se huis in Brandfort (Foto: Heritage Portal) Die dorp is oorspronklik vernoem na Johannes Brand, destydse president van die Oranje-Vrystaat, en was die hoofstad van die Vrystaat tydens die Anglo-Boereoorlog. Inwoners het die naamsverandering op sosiale media as net nóg ŉ verkwisting van geld bestempel. “Dit is logika soos dié wat maak dat mense in Brandfort en oor die Vrystaat heen steeds in armoede en met puttoilette leef. Sê eerder vir dié mense wat die begroting vir die naamsverandering is en gee hulle eerder wat hulle wíl hê,” het een Twittergebruiker geskryf. ŉ Ander Twitterplasing lui: “Mense van Brandfort het werk en infrastruktuur nodig om hierdie naamsverandering te kan geniet.”